Mette Frederiksen (S), 2014-05-09:
Det er jeg ikke sikker på at Folketinget gør, ej heller, selv om det er Enhedslistens ønske.
Men det ændrer jo ikke på, hvor jeg i hvert fald for mit eget vedkommende startede debatten, nemlig at vi er i en situation, hvor både regeringen og Enhedslisten og også SF, vil jeg tro – eller det er ikke noget, jeg tror, det er noget, jeg ved – er optaget af det her spørgsmål.
Så det må jo være muligt på et tidspunkt at få etableret et rum, hvor man også kan lave en aftale derom, og det håber jeg selvfølgelig sker.
Tak for det.
Jeg skal over for dem, der er i salen, beklage, at der selvfølgelig kommer en vis gentagelse, ikke kun i min argumentation, men også i forhold til den debat, vi lige har brugt 2 timer på.
For tingene hænger jo meget nøje sammen.
Men jeg vil gerne – ligesom ved det beslutningsforslag, vi lige har behandlet – meget klart tilkendegive, at i kampen mod social dumping står Enhedslisten og regeringen fuldstændig sammen.
Det er os, der i fællesskab har fået etableret det unikke samarbejde mellem SKAT, politi og arbejdstilsyn.
Det er os, der har skærpet sanktionerne; det er os, der har styrket kontrollen; det er os, der ad forskellige omgange og i forskellige sammenhænge har fået etableret et meget, meget bedre fundament for at bekæmpe social dumping.
Det skal vi også, for det er et kæmpemæssigt problem for vores arbejdsmarked, at der kommer både udenlandske lønmodtagere og udenlandske virksomheder hertil, der ikke vil overholde spillereglerne.
Det går ud over gode danske lønmodtagere; det går ud over gode danske virksomheder, der gerne vil overholde reglerne; det går sådan set ud over os alle sammen, fordi der er skat og moms, der ikke bliver indbetalt, og regler for arbejdsmiljø og sikkerhed, der ikke bliver overholdt.
Så langt så godt.
Jeg har det også sådan i forhold til min egen glæde over alt det, vi har sat i gang, og som virker, at jeg ikke forsømmer en eneste lejlighed – ej heller i dag – til at tilkendegive, at vi selvfølgelig altid vil være villige til at tage nye instrumenter og nye redskaber i brug over for dem, der gerne vil snyde, og dem, der gerne vil konkurrere på ulige vilkår, løndumpe, ikke give medarbejdere ordentlige arbejdsvilkår.
De finder hele tiden nye veje til at snyde og bedrage, og derfor skal vi selvfølgelig være villige til også hele tiden at igangsætte brugen af nye redskaber.
Id-kortet, eller sikkerhedskortet, er en rigtig, rigtig god idé.
Jeg er personligt stærk tilhænger af, at vi får det indført.
Det er vi også i regeringen.
Vi har jo forsøgt at lande en aftale med Enhedslisten om at indføre et sikkerhedskort på byggeriets område ad to omgange.
Vi har siddet i langstrakte finanslovsforhandlinger, hvor det var på bordet, og hvor det ikke lykkedes at lave en aftale, desværre.
Også her har regeringen, bl.a. på opfordring fra Enhedslisten, lagt en idé om et sikkerhedskort i byggeriet på bordet.
Vi har ikke lavet en aftale endnu, desværre.
Det håber jeg vi kommer til at gøre på et tidspunkt.
For det vil være godt både for myndighederne og sådan set også for fagbevægelsen og – kan man sige – den almindelige hverdag og infrastruktur på byggepladsen, hvis man kan se, om de folk, der går og arbejder, også har lov til at gøre det og er her på ordentlige vilkår.